Nickelodeon Greece

Το Nickelodeon Ελλάδος (ή Nickelodeon) είναι ιδιωτικός παιδικός και νεανικός ψυχαγωγικός τηλεοπτικός σταθμός περιφερειακής εμβέλειας που εκπέμπει στην Αττική, τον Αργοσαρωνικό και την Εύβοια, και δορυφορικά στην υπόλοιπη Ελλάδα μέσω της συνδρομητικής πλατφόρμας της NOVA και της COSMOTE TV, με έδρα τη Νέα Ιωνία. Αποτελεί την Ελληνική επίσημη έκδοση (franchise) του Αμερικανικού Nickelodeon και σήμερα είναι το 17ο Nickelodeon στην Ευρώπη.

Ιστορία
Το κανάλι ξεκίνησε στα μέσα του 1995, αρχικά ως Local TV με ενημερωτικό χαρακτήρα και έμφαση στην κοινωνία, τον αθλητισμό και την παιδεία. Μετέδιδε δελτία ειδήσεων με θέματα από όλους τους δήμους της Αττικής, δημοτικά συμβούλια και ενημερωτικές εκπομπές.

Τον Δεκέμβριο του 2005 αντικαταστάθηκε από το SBC εμπλουτίζοντας το ενημερωτικό του πρόγραμμα με οικονομικές εκπομπές για το χρηματιστήριο. Στις 9 Μαΐου του 2006, η Τηλεκίνηση - Local TV Α.Ε. είχε υπογράψει σύμβαση με την εταιρεία VCA (νυν SBC) συμφερόντων Ηλία Κοπανίτσα για την ανάθεση της παραγωγής του προγράμματος του σταθμού, το οποίο υπέρβαινε το 30% του μηνιαίου χρόνου λειτουργίας, κάτι που βάσει νόμου απαγορεύεται.

Από το ξεκίνημα του SBC, εξέπεμπε παρανόμως από τις συχνότητες 22 UHF (από τον Υμηττό) και 50 UHF (από την Αίγινα), οι οποίες είχαν παραχωρηθεί στην ΕΡΤ για να εκπέμψει το κανάλι της Βουλής. Στις 15 Ιουνίου 2010 διακόπηκε η λειτουργία του, καθώς μόνο η εκπομπή του από τον Υμηττό κρίθηκε επισήμως παράνομη από το ΕΣΡ και την ΕΕΤΤ.

Εκείνη την περίοδο άλλαξε ιδιοκτησία και στις 12 Ιουλίου το κανάλι επανήλθε στις συχνότητες 35 και 49 UHF με το παλιό του όνομα, ως Local TV με αλλαγή ύφους, αναμεταδίδοντας δοκιμαστικά τα παιδικά προγράμματα του Nickelodeon. Στις 3 Σεπτεμβρίου πήρε το σημερινό του όνομα.

Μερικές από τις σειρές που έχει προβάλλει ο σταθμός, έχουν μεταδοθεί παλαιότερα από τον Alpha TV, τους αδελφικούς σταθμούς Alpha Kids (της συνδρομητικής πλατφόρμας Alpha Digital) και TV Cosmopolis και το αδελφικό δίκτυο Polis NET, από το 2001 μέχρι το 2007, τότε που οι σειρές του Nickelodeon έγιναν ευρύτερα γνωστές, καθώς και από τους σταθμούς Alter Channel και Star Channel.

Εμβέλεια
Το κανάλι εκπέμπει ψηφιακά μέσω της Digea, από 4 κέντρα εκπομπής που καλύπτουν την Περιφερειακή Ζώνη 9 (Αττική, Αργοσαρωνικός και Νότια Εύβοια), από τον Υμηττό, την Πάρνηθα, την Αίγινα, την Δαρδίτσα (συμπληρωματική εκπομπή από την Πελοπόννησο με βορειοδυτική κατεύθυνση για τις τηλεοπτικές ανάγκες της Αττικής) και εννέα ακόμη μικρότερα κέντρα εκπομπής στις συχνότητες 50 και 54 UHF, ενώ από τον Αύγουστο του 2011 εκπέμπει και δορυφορικά από τις πλατφόρμες της NOVA (θέση 505) και της COSMOTE TV σε HD (θέση 504).

Παράλληλα, συνεργάζεται με άλλα περιφερειακά κανάλια για αναμετάδοση του προγράμματός του: στην Πελοπόννησο, αρχικά από το Σεπτέμβριο του 2010 μέχρι τα μέσα Απριλίου του 2013 μέσω του Tele Time στην Πάτρα, από την 1η Αυγούστου 2012 μέχρι τις 14 Δεκεμβρίου 2015 μέσω του Super B επίσης στην Πάτρα (το οποίο προηγουμένως μετέδιδε παιδικά του αμερικανικού δικτύου, διανεμημένα από το Polis NET, ενώ στις 16 Νοεμβρίου 2022 αντικαταστάθηκε στο ProNews), από τα τέλη του 2017 έως τα τέλη του 2018 μέσω του Ηλέκτρα TV στην Κόρινθο και τη σεζόν 2022-2023 μέσω του PLP (πρώην Cosmos Ηλείας) το οποίο την επόμενη μέρα από το ProNews αντικαταστάθηκε από το νέο Patra TV, κανάλι που λειτουργούσε από το 1989 μέχρι το 2012 που έκλεισε λόγω χρεών.

Από τις 13 Δεκεμβρίου 2011 διαθέτει και σταθμό «πατέντα» στην Κεντρική Μακεδονία, το ομότιτλο Nickelodeon Plus (πρώην MTV Plus και Βαλκάνια TV) από τη Θεσσαλονίκη (το οποίο χρησιμοποιεί παραλλαγή του ονόματος του franchise) που αναμεταδίδει τον τηλεοπτικό σταθμό σε εικοσιτετράωρη βάση, κάτι που βάσει Ελληνικής νομοθεσίας, απαγορεύεται ρητά οποιοσδήποτε περιφερειακός σταθμός να αναμεταδίδει πάνω από τέσσερις ώρες, πρόγραμμα άλλου σταθμού, το οποίο παλαιότερα είχε συνεργασία το διάστημα 2009-2011 και με το MTV Ελλάδος (νυν RISE TV).

Το κανάλι της Θεσσαλονίκης παραβαίνει εδώ και χρόνια την ραδιοτηλεοπτική νομοθεσία έχοντας παντελή απουσία αυτόνομου προγράμματος, ενώ το Nickelodeon Ελλάδος, προσήκει και αυτό σε σταθμό «εθνικής εμβέλειας», κάτι που συμβαίνει και σε άλλα κανάλια της Αθήνας: το Action 24, το Attica TV, το Smile TV, τα κανάλια του Βρυώνη New Epsilon TV και Extra Channel, το ΑΡΤ, το Alert TV, το RISE TV, το 4Ε και το τηλεοπτικό δίκτυο της HellasNet. Όλα τα προαναφερόμενα κανάλια (συμπεριλαμβανομένου και του Ελληνικού Nickelodeon) έχουν κληθεί αρκετές φορές από το Εθνικό Συμβούλιο Ραδιοτηλεόρασης, σχετικά με την συνεργασία τους, με σταθμούς της περιφέρειας, το πολύωρο τηλεμάρκετινγκ που προβάλλουν, αλλά και για τα πολύ χαμηλού επιπέδου ενημερωτικά και ψυχαγωγικά προγράμματα που μεταδίδουν.

Φυσιογνωμία
Σύμφωνα με την παράγραφο 6 του άρθρου 6 του νόμου 4279/2014 περί ρυθμίσεων σχετικά με τη λειτουργία των ηλεκτρονικών μέσων μαζικής ενημέρωσης μπορούν οι ενημερωτικοί ραδιοτηλεοπτικοί σταθμοί, να αλλάξουν άπαξ το χαρακτήρα του προγράμματός τους, σε μη ενημερωτικό γενικής στόχευσης, με υπεύθυνη δήλωση του νομίμου εκπροσώπου της εταιρείας του σταθμού, που κατατίθενται στο Εθνικό Συμβούλιο Ραδιοτηλεόρασης.

Έτσι έπραξε και το Nickelodeon GR με τρεις υπεύθυνες δηλώσεις, τις οποίες κατέθεσε η ιδιοκτήτρια εταιρεία του σταθμού, στις 16 Απριλίου (η οποία απορρίφθηκε), στις 25 Αυγούστου και στις 1 Σεπτεμβρίου του 2014. Ένα μήνα μετά και συγκεκριμένα στις 21 Οκτωβρίου, σύμφωνα με απόφαση του ΕΣΡ εγκρίθηκε η αλλαγή μεταβολής φυσιογνωμίας του Nickelodeon Greece από ενημερωτικού σε "παιδικού" μη ενημερωτικού γενικής στόχευσης. Είναι ο πρώτος τηλεοπτικός σταθμός στην Ελλάδα που άλλαξε και επίσημα από το ΕΣΡ τη φυσιογνωμία και το χαρακτήρα του προγράμματός του.

Επικρίσεις
Το Nickelodeon και συνεργαζόμενοι σταθμοί έχουν κατά επανάληψη συσταθεί από το ΕΣΡ, ενώ έχει επικριθεί μαζί με το Smile TV για το βίαιο περιεχόμενο μερικών προγραμμάτων τους. Συγκεκριμένα, έχει συσταθεί στο παρελθόν για απουσία σημάτων καταλληλότητας, απουσία ενημερωτικών εκπομπών και παράνομη αλλαγή της φυσιογνωμίας του από ενημερωτικό σε ψυχαγωγικό, προβολή διαφημίσεων για παιχνίδια (πολεμικά μεταξύ άλλων) άνευ εκπαιδευτικής αξίας σε παράνομη κυρίως χρονική ζώνη, παράνομη προβολή διαφημίσεων από τον ιστότοπο του σταθμού και προβολή επεισοδίων από σειρές με σήμανση "Κατάλληλο για όλους" ή χωρίς. Κατά συνέπεια, από το 2015 μέχρι και τον Σεπτέμβριο του 2019, όλες οι εκπομπές του Nickelodeon, συμπεριλαμβανομένου των προσχολικών, είχαν κατά κανόνα την σήμανση «Κατάλληλο, επιθυμητή η γονική συναίνεση»· η σήμανση «Κατάλληλο για όλους» άρχισε να επαναχρησιμοποιείται με την αναθεώρηση των συμβόλων καταλληλότητας στην Ελλάδα.

Παραπομπές

Εξωτερικοί σύνδεσμοι
Επίσημη ιστοσελίδα του Nickelodeon Greece

Μέσα Μαζικής Ενημέρωσης της Αθήνας
Παιδικοί τηλεοπτικοί σταθμοί
Ιδιωτικοί τηλεοπτικοί σταθμοί περιφερειακής εμβέλειας (Αττική)
Τηλεοπτικά κανάλια και σταθμοί οι οποίοι ιδρύθηκαν το 2010
Nickelodeon